送伯言赴姑蘇上幕
作者：釋道潜
朝代：宋

paragraphs: 都城公子海，賢否良難會。
從容翰墨場，班班知所詣。
超然三四公，詞學昔人配。
源流出蘇黄，汲引功豈細。
斯人固才華，氣節復遠邁。
一官從幕府，未覺簿書礙。
投刃却鳬行，岸巾依物外。
凝香久寂寞，清絕今可繼。
初辭廣陌塵，笑鼓春江枻。
楚岫與吳山，相望挹空際。
莫唱渭城歌，臨流增歎喟。